Foto’s van panda-tweeling vrygestelFoto: 2019 Zoo Berlin via AP ŉ Dieretuin in Berlyn het nuwe foto’s vrygestel van ŉ panda-tweeling wat onlangs gebore is. Dit gaan glo baie goed met die twee. Die dieretuin het Donderdag gesê die twee pandas, wat op 31 Augustus gebore is, weeg nou elk ongeveer 5 kg (hulle het onderskeidelik 136 g en 186 g met geboorte geweeg). Die twee is aanvanklik per hand gevoer met melk wat personeel van ma Meng Meng gekry het, maar hulle kan nou self drink. Hulle is die eerste reusepandas wat in Duitsland gebore is. Meng Meng en die pa, Jiao Qing, is twee jaar gelede van China na Duitsland gebring. Daar is vermoedelik minder as 2 000 pandas in die natuur oor en hulle is ŉ bedreigde spesie. Die tweeling het nog nie name nie en die publiek het hulle ook nog nie vantevore gesien nie.